Source: https://podpora.financnasprava.sk/223349-V%C5%A1eobecne-o-pr%C3%ADjmoch-vyberan%C3%BDch-zr%C3%A1%C5%BEkou
Timestamp: 2019-08-22 10:27:37+00:00
Document Index: 8850830

Matched Legal Cases: ['§ 43', '§ 43', '§43', '§ 43', '§43', '§43', '§ 43', '§ 47', '§43', '§ 16', '§43', '§ 43']

Všeobecne o príjmoch vyberaných zrážkou
Úvod > Daň z príjmov > Daň z príjmov právnickej osoby > Základ dane > Príjem zdaňovaný zrážkou > Všeobecne o príjmoch vyberaných zrážkou
Vyberanie dane zrážkou je osobitným spôsobom vyberania dane z príjmov, pri ktorom povinnosť vybratia dane je na platiteľovi dane, ktorý vypláca plnenie podliehajúce dani vyberanej zrážkou daňovníkovi (príjemcovi), po znížení o zrazenú daň. Príjmy podliehajúce zrážkovej dani sú taxatívne vymenované v § 43 zákona o dani z príjmov.
1. Platiteľ príjmov vyberaných zrážkou má povinnosť odviesť daň správcovi dane najneskôr do 15.dňa každého mesiaca za predchádzajúci kalendárny mesiac, ak správca dane na žiadosť platiteľa neurčí inak. Súčasne má platiteľ povinnosť správcovi dane doručiť v tej istej lehote oznámenie o zrazení a odvedení dane vyberanej zrážkou, s výnimkou nepeňažných plnení, ktoré poskytol držiteľ poskytovateľovi zdravotnej starostlivosti, jeho zamestnancovi alebo zdravotníckemu pracovníkovi, ktorí postupujú podľa § 43 ods. 17 až 19 zákona o dani z príjmov. Štruktúrované tlačivo Oznámenia je zverejnené na stránke www.financnasprava.sk- Formuláre - Elektronické formuláre - Daň vyberaná zrážkou - Oznámenie o zrazení a odvedení dane vyberanej zrážkou podľa §43 ods.11- OZN4311v18 platné od 1.1.2018 a platí aj v roku 2019.
2. Spoločenstvá vlastníkov bytov a nebytových priestorov a FO a PO, s ktorou vlastníci bytov uzatvorili zmluvu o výkone správy majú povinnosť ako platitelia odviesť daň zrážkou z príjmov uvedených v § 43 ods.3 písm. g) zákona o dani z príjmov najneskôr do konca kalendárneho mesiaca po uplynutí kalendárneho roka, v ktorom boli tieto príjmy poukázané alebo pripísané v prospech daňovníka a súčasne v rovnakej lehote doručiť správcovi dane oznámenie o zrazení a odvedení dane vyberanej zrážkou. Štruktúrované tlačivo je zverejnené na stránke www.financnasprava.sk- Formuláre - Elektronické formuláre - Daň vyberaná zrážkou - Oznámenie o zrazení a odvedení dane vyberanej zrážkou podľa §43 ods.13 -OZN4313v17 platné od 1.1.2018 a platí aj v roku 2019.
3. Daňovníci nezriadení alebo nezaložení na podnikanie a Národná banka Slovenska majú povinnosť ako platitelia odviesť daň vyberanú zrážkou z výnosov z dlhopisov a pokladničných poukážok a z výnosov z predaja dlhopisov a pokladničných poukážok najneskôr do konca kalendárneho mesiaca po uplynutí zdaňovacieho obdobia, a v rovnakej lehote doručiť správcovi dane oznámenie o zrazení a odvedení dane vyberanej zrážkou. Štruktúrované tlačivo Oznámenia je zverejnené na stránke www.financnasprava.sk- Formuláre - Elektronické formuláre - Daň vyberaná zrážkou - Oznámenie o zrazení a odvedení dane vyberanej zrážkou podľa §43 ods.15 - OZN4315v17 platné od 1.1.2018 a platí aj v roku 2019.
Otázka č. 1 – Osoba, ktorá zrazí a odvedie daň vyberanú zrážkou a jej povinnosti
Obchodná spoločnosť má účet vedený v banke, na ktorom jej banka pravidelne mesačne pripisuje úroky, ktoré sú zdaniteľným výnosom spoločnosti. Kto má povinnosť zdaniť tento príjem a akou formou ?
Podľa § 43 ods.3 písm. a) zákona o dani z príjmov ide o príjem, ktorý podlieha zrážkovej dani a zodpovednosť za zrazenie a odvedenie dane je na platiteľovi príjmu – banke. Banka odvedie z tohto príjmu zrážkovú daň vo výške 19% a pre spoločnosť je daňová povinnosť vysporiadaná. Povinnosť odviesť zrážkovú daň správcovi dane je na platiteľovi dane a to v lehote najneskôr do pätnásteho dňa každého mesiaca za predchádzajúci kalendárny mesiac. Rovnako je povinnosťou platiteľa dane v rovnakej lehote ako je jej odvod oznámiť správcovi dane túto skutočnosť. Oznámenie robí platiteľ formou tlačiva Oznámenie o zrazení a odvedení dane vyberanej zrážkou OZN4311v18.
Otázka č. 2- Moment odvedenia zrážkovej dane
Kedy mám ako platiteľ dane vyberanej zrážkou povinnosť odviesť zrážkovú daň, pri zaúčtovaní predmetného plnenia, alebo až po úhrade daňovníkovi ?
Zrážkovú daň platiteľ odvádza zo sumy úhrady alebo pripísania dlžnej sumy v prospech daňovníka, pričom za úhradu sa považuje aj nepeňažné plnenie. Teda zrážková daň sa odvádza až keď je príjem, ku ktorému sa vzťahuje, skutočne platiteľom uhradený daňovníkovi, alebo pripísaný v prospech daňovníka .
Otázka č. 3- Zálohová platba a zrážková daň
Zahraničnému daňovníkovi sme odviedli zálohovú platbu k príjmu, ktorý podlieha zrážkovej dani. Máme povinnosť aj v tomto prípade odviesť zrážkovú daň?
Zrážkovú daň platiteľ odvádza zo sumy úhrady alebo pripísania dlžnej sumy v prospech daňovníka, pričom za úhradu sa považuje aj úhrada zálohovej platby. Teda zrážková daň sa odvádza aj zo zálohovej platby vzťahujúcej sa k príjmu, ktorý podlieha zrážkovej dani.
Otázka č. 4 – Zaokrúhľovanie zrážkovej dane
Ako sa zaokrúhľuje zrážková daň?
Zrážková daň sa podľa § 47 ods.1 zákona o dani z príjmov zaokrúhľuje na eurocenty nadol.
Otázka č. 5 - Chybné oznámenia o zrážkovej dani
Pri podaní Oznámenia o zrážkovej dani sme urobili chybu. Akým spôsobom môžeme chybu napraviť, keď Oznámenie č.OZN4311v18 neobsahuje možnosť podať opravné alebo dodatočné oznámenie ?
Tlačivo OZN4311v18 platné od 1.1.2018 obsahuje na úvodnej strane kolónku - Oznámenie podávam z dôvodu doplnenia neúplných , resp. opravy nesprávnych údajov v predchádzajúcom podanom oznámení. Ak platiteľ zistí, že v predchádzajúcom oznámení za príslušný kalendárny mesiac uviedol nesprávne údaje alebo nesprávne a neúplné informácie aj na samostatnej prílohe, podá za tento kalendárny mesiac nové oznámenie, v ktorom uvedie všetky údaje vrátane údajov uvedených na samostatnej prílohe a všetky sumy správne a úplne, pričom rozdiely oproti bezprostredne predchádzajúcemu obdobiu v novom oznámení neuvádza. Skutočnosť, že nové oznámenie podáva z dôvodu nesprávnych údajov, alebo doplnenia chýbajúcich údajov vyznačí krížikom.
Rovnaký spôsob pre podanie opravného oznámenia sa uplatní aj v tlačive OZN4313v17 platnom od 1.1.2018 pre spoločenstvá vlastníkov bytov a v tlačive OZN4315v17 platnom od 1.1.2018 pre daňovníkov nezriadených alebo nezaložených na podnikanie a Národnú banku Slovenska, ktoré tiež obsahujú na úvodnej strane kolónku - Oznámenie podávam z dôvodu doplnenia neúplných , resp. opravy nesprávnych údajov v predchádzajúcom podanom oznámení.
Otázka č. 6 - Žiadosť o vystavenie potvrdenia o zrážkovej dani
Akým spôsobom žiada platiteľ o vystavenie potvrdenia o zrážkovej dani?
Tlačivo OZN4311v18 platné od 1.1.2018 v záverečnej časti obsahuje kolónku -Žiadam o vydanie potvrdenia o zaplatení dane z príjmu. Ak platiteľ žiada o vystavenie potvrdenia, vyznačí túto skutočnosť krížikom. Samostatnú žiadosť už platiteľ nepodáva, správca dane na základe takto vyznačenej skutočnosti vystaví potvrdenie o zrážkovej dani automaticky.
Otázka č. 7 - Prílohy k oznámeniu o zrážkovej dani
V ktorých prípadoch má platiteľ povinnosť k oznámeniu o zrážkovej dani predkladať aj prílohy?
Tlačivo oznámenia o zrazení a odvedení dane vyberanej zrážkou podľa §43 ods.11 zákona o dani z príjmov (OZN4311v18) obsahuje súhrnné údaje o zrazenej a odvedenej dani vyberanej zrážkou v členení na :
- daňovníkov s neobmedzenou daňovou povinnosťou
- daňovníkov s obmedzenou daňovou povinnosťou s výnimkou daňovníkov z nezmluvných štátov. Ak tento daňovník požiada správcu dane o vydanie potvrdenia o zaplatení dane z príjmu, tlačivo obsahuje údaje v členení ako sú uvedené v poslednej odrážke (daňovníkov z nezmluvných štátov).V tomto prípade platiteľ predkladá aj samostatné prílohy k oznámeniu.
- daňovníkov z nezmluvných štátov - tlačivo obsahuje údaje o zrazenej a odvedenej dani v členení na jednotlivé druhy príjmov podľa § 16 ods.1 zákona o dani z príjmov, sumu zdaniteľného príjmu, sadzbu dane, sumu zrazenej dane, dátum úhrady zdaniteľného príjmu a dátum odvedenia zrazenej dane, pričom ak ide o fyzickú osobu obsahuje tlačivo aj meno a priezvisko, adresu trvalého pobytu a dátum narodenia. V prípade právnickej osoby obsahuje názov, adresu sídla a jej identifikačné číslo. V tomto prípade platiteľ predkladá aj samostatné prílohy k oznámeniu.
Otázka č. 8 - Zápočet pohľadávok a záväzkov a zrážková daň
Započítali sme svoj záväzok, u ktorého máme povinnosť ako platiteľ odviesť zrážkovú daň s našou pohľadávkou evidovanou voči tomu istému obchodnému partnerovi. Máme aj túto situáciu považovať za úhradu a uplatniť zrážkovú daň ?
Áno , uvedené vyplýva z novely zákona o dani z príjmov účinnej od 1.1.2018 ( §43 ods.10) podľa ktorej za pripísanie úhrady v prospech daňovníka sa považuje aj príjem dosiahnutý v dôsledku zápočtu pohľadávok a záväzkov alebo priradenie nákladov stálej prevádzkárni jej zriaďovateľom, ktorý uskutočnil úhrady vzťahujúce sa k týmto nákladom v inom štáte.
Otázka č. 9 - Výplata podielov na zisku obchodnou spoločnosťou a zrážková daň
Tuzemská obchodná spoločnosť v máji 2019 vyplatila svojmu jedinému tuzemskému spoločníkovi podiel na zisku vykázaný zo zisku za zdaňovacie obdobie 2018 vo výške 2 500 eur . Ako sa má zdaniť tento príjem u spoločníka?
Príjmy z podielov na zisku vykázané za zdaňovacie obdobie začaté najskôr od 1.1.2017 vyplatené tuzemskou spoločnosťou tuzemskému spoločníkovi - fyzickej osobe podliehajú dani vyberanej zrážkou vo výške 7 %. Platiteľom dane vyberanej zrážkou je spoločnosť. Pri podiely na zisku zníženom o daň vyberanú zrážkou (2 500*7%=175 eur), ktorý bol vyplatený spoločnosťou spoločníkovi vo výške 2 325 eur (2 500-175) má spoločnosť ako platiteľ dane povinnosť najneskôr v lehote do 15.júna 2019 odviesť zrážkovú daň vo výške 175 eur (VS 1700052019) a súčasne v tejto lehote zaslať správcovi dane Oznámenie o zrazení a odvedení dane vyberanej zrážkou podľa § 43 ods. 11 zákona o dani z príjmov na tlačive OZN4311v18. Ak spoločníkovi – fyzickej osobe vznikne povinnosť podať daňové priznanie za rok 2019, tento príjem už neuvádza v daňovom priznaní.
Otázka č. 10 - Výplata podielov na zisku členom pozemkového spoločenstva a zrážková daň
Pozemkové spoločenstvo s právnou subjektivitou v apríli 2019 vyplatilo svojim 10 spoločníkom podiel na zisku a na majetku vykázaný zo zisku za zdaňovacie obdobie 2018 každému vo výške vo výške 2 000 eur . Ako sa má zdaniť tento príjem u fyzických osôb - členov pozemkového spoločenstva s právnou subjektivitou?
Ak pozemkové spoločenstvo s právnou subjektivitou v apríli 2019 rozhodlo o vyplatení podielov zo zisku a majetku určenom na rozdelenie vykázaných za zdaňovacie obdobie 2018 a tieto podiely presiahli u jednotlivých fyzických osôb sumu 500 eur podlieha suma presahujúca 500 eur zrážkovej dani. Suma podielov na zisku do výšky 500 eur je oslobodená od dane, ak plynie od jednotlivého pozemkového spoločenstva za dané zdaňovacie obdobie. Pozemkové spoločenstvo má teda povinnosť odviesť zrážkovú daň vo výške 7 % len zo sumy podielov na zisku presahujúcej 500 eur (2 000-500=1 500) u každého jedného člena pozemkového spoločenstva (fyzickej osoby) .
Výpočet dane vyberanej zrážkou: 1 500*7%=105 eur.
Každému členovi pozemkového spoločenstva bola vyplatená suma podielov na zisku a na majetku znížená o daň vyberanú zrážkou vo výške 1 895 eur (2 000-105). Daň vyberanú zrážkou v úhrnnej výške za všetkých 10 členov pozemkového spoločenstva vo výške 1050 eur (10*105 eur) má povinnosť pozemkové spoločenstvo s právnou subjektivitou ako platiteľ dane odviesť v lehote najneskôr do 15.5.2019 s použitím VS 1700042019 a v rovnakej lehote má povinnosť zaslať správcovi dane oznámenie na tlačive OZN4311v18. Súčasne má pozemkové spoločenstvo povinnosť oznámiť miestne príslušnému správcovi dane, že sa stalo platiteľom dane ( za predpokladu, že nie je registrované ako platiteľ dane vyberanej zrážkou).
»Účtovanie dane z príjmov pri príjmoch vyberaných zrážkou
»Úprava základu dane pri príjmoch vyberaných zrážkou